Document ID: 32014R1136

NARIADENIE KOMISIE (EÚ) č. 1136/2014
z 24. októbra 2014,
ktorým sa mení nariadenie (EÚ) č. 283/2013, pokiaľ ide o prechodné opatrenia, ktoré sa uplatňujú na postupy týkajúce sa prípravkov na ochranu rastlín
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 78 ods. 1 písm. b),
keďže:
(1)
Nariadením Komisie (EÚ) č. 283/2013 (2) sa zrušilo nariadenie Komisie (EÚ) č. 544/2011 (3) a stanovili sa nové požiadavky na údaje o účinných látkach.
(2)
S cieľom umožniť členským štátom a zainteresovaným stranám, aby sa pripravili na plnenie nových požiadaviek, sa nariadením (EÚ) č. 283/2013 stanovujú prechodné opatrenia, pokiaľ ide o predloženie údajov na účely žiadostí o schválenie, obnovenie schválenia či zmenu schválenia účinných látok, ako aj predloženie údajov na účely žiadostí o autorizáciu, obnovenie autorizácie či zmenu autorizácie prípravkov na ochranu rastlín.
(3)
S cieľom umožniť v určitých prípadoch predloženie údajov o účinných látkach v žiadostiach o autorizáciu alebo zmenu autorizácie prípravkov na ochranu rastlín v súlade s požiadavkami na údaje platnými v čase ich schválenia alebo obnovenia by sa prechodné opatrenia, pokiaľ ide o postupy týkajúce sa autorizácie prípravkov na ochranu rastlín, mali zmeniť. Dôvodom tejto zmeny je predchádzať výskytu rozdielov v hodnotení údajov, ktoré členské štáty patriace do rôznych zón získali v súlade s novými požiadavkami na údaje, a zodpovedajúcim spôsobom zachovať jednotný a harmonizovaný prístup k hodnoteniu týchto údajov prostredníctvom ich hodnotenia na úrovni Únie.
(4)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Článok 4 ods. 1 nariadenia (EÚ) č. 283/2013 sa nahrádza takto:
„1. V prípade žiadostí o autorizáciu podľa článku 28 nariadenia (ES) č. 1107/2009, ktoré sa týkajú prípravkov na ochranu rastlín s obsahom jednej alebo viacerých účinných látok, pre ktoré bola predložená dokumentácia v súlade s článkom 3 alebo ktorých schválenie nebolo obnovené v súlade s článkom 14 nariadenia (ES) č. 1107/2009 a v súlade s vykonávacím nariadením Komisie (EÚ) č. 844/2012 (4), sa nariadenie (EÚ) č. 544/2011 naďalej uplatňuje na predloženie údajov týkajúcich sa tejto účinnej látky (týchto účinných látok).
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. októbra 2014

Labels: 3
12
1
6